BESLUTNING(1)

om WTO's årtusind-forhandlingsrunde, med særlig henvisning til AVS-bananer

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om bananer, navnlig den beslutning, der blev vedtaget under AVS-Ministerrådets 68. samling i Bruxelles (Belgien) den 28.-29. september 1998,

- der minder om de beslutninger om bananer, der blev vedtaget på AVS-Ministerrådets 68. samling i Bruxelles (Belgien) den 28.-29. september 1998,

A. der henviser til, at fordelene og omkostningerne ved multilaterale handelsliberaliseringer under Uruguay-runden er blevet ujævnt fordelt mellem industrilande og udviklingslande, og at denne ubalance skal afhjælpes til fordel for udviklingslandene,

B. der i den forbindelse erkender den særlige situation for små lande, som i kraft af deres ringe størrelse står over for alvorlige begrænsninger så som urimelig udsættelse for eksterne faktorer og risici, der ligger uden for deres kontrol, og et meget svingende bytteforhold på grund af et snævert grundlag for eksportprodukter og begrænsede muligheder for spredning,

C. der henviser til, at det er sandsynligt, at der vil blive foretaget ændringer i aftalerne om landbrug, subsidier og udligningsforanstaltninger, som kan få indvirkning på præferencehandelen med bananer,

D. der henviser til, at Lomé-konventionen blev indrømmet undtagelsesstatus i WTO, og at bananprotokollen er et lovligt instrument i henhold til denne internationale konvention,

E. der konstaterer, at de banansproducerende AVS-stater er nettoimportører af levnedsmidler, er udviklingslande, og at nogle af dem er at finde blandt de mindst udviklede, landfaste stater eller østater med særlige økonomiske og sociale problemer, som er afhængige af indtægterne fra bananeksporten til deres socioøkonomiske udvikling,

F. der også konstaterer, at parterne i WTO-aftalen, herunder også USA, samtidig med at de forpligtede sig til handelsliberaliseringer desuden indvilligede i at gøre noget for at tilgodese udviklingslandenes særlige behov, og i den henseende tilsluttede sig princippet om særbehandling og differentieret behandling,

G. der minder om EU's forpligtelse i henhold til Lomé IV-konventionen til at sikre adgang for de bananproducerende AVS-lande til sine traditionelle markeder, samt til at forbedre betingelserne for produktion og afsætning af AVS-frugt,

H. der henviser til, at EU's bananordning, der blev gennemført ved forordning (EF) nr. 404/93, havde til formål at sikre, at EU's forpligtelse over for de bananproducerende AVS-stater og de bananproducerende regioner i EU blev overholdt i henhold til den fælles markedsordning for bananer, samt at lette en omstrukturering inden for industrierne for at øge effektiviteten,

I. der henviser til, at Den Europæiske Union efter en WTO-afgørelse ændrede sin fælles markedsordning for banansektoren for at efterkomme de henstillinger, som tvistbilæggelsesorganet havde fremsat, og hvori det erklærede, at visse aspekter af Fællesskabets importordning var uforenelig med reglerne for den internationale handel,

J. der imidlertid henviser til, at USA omgående efter offentliggørelsen af den nye fællesskabsordning (som trådte i kraft den 1. januar 1999), hævdede, at ordningen ikke var i overensstemmelse med WTO-reglerne, og erklærede, at det havde til hensigt at indføre unilaterale sanktioner over for Den Europæiske Union,

K. der henviser til, at USA ikke selv producerer bananer og som eneste interesser har de multinationale selskaber, som dominerer sektoren (Chiquita, Dole og Del Monte),

L. der henviser til, at det påhviler WTO-Panelet at afsige kendelser om gyldigheden af den nye europæiske ordning for import af bananer og om lovligheden af de sanktioner, som den amerikanske regering har bebudet,

M. der kraftigt fordømmer den amerikanske afgørelse om at indføre unilaterale sanktioner over for Den Europæiske Union, som er ulovlige, økonomisk uberettigede og politisk uacceptable, uden at afvente WTO-Panelets kendelse,

N. der henviser til, at den unilaterale fremgangsmåde, som USA har anvendt, vil svække det internationale handelssystem og alvorligt true udsigterne for den næste runde af handelsforhandlinger (årtusind-runden), som skal indledes i november 1999 i Seattle,

1. udtrykker den dybeste bekymring over situationen for AVS-landenes og de europæiske bananproducenter, og mere generelt for sektorens fremtid som helhed;

2. opfordrer Rådet for Den Europæiske Union til:

i) uanset WTO-Panelets kendelse at opfylde sine forpligtelser over for AVS-landenes og de europæiske producenter ved at garantere, at fordelene på og adgangen til EU-markedet for AVS-bananer og europæiske bananer opretholdes;

ii) at forlænge disse forpligtelser ud over den nuværende ordning for at give de berørte stater og regioner tilstrækkelig tid til at omstrukturere deres økonomier og tilpasse sig til de ændrede omstændigheder;

iii) at sikre, at de præferencer, som AVS-landene nyder godt af under Lomé-konventionen, ikke yderligere undermineres gennem en eventuel revision af de multilaterale handelsaftaler;

iv) på højeste plan at opponere kraftigt imod de ulovlige foranstaltninger, som USA er i færd med at indføre med henblik på at sabotere bananordningen, samt at sikre, at det internationale samfund fuldt ud er klar over virkningerne af sådanne foranstaltninger;

v) ikke at trække sin klage tilbage uanset resultatet af den nuværende konflikt, så det formelt kan fastslås, at amerikansk lovgivning ikke er i overensstemmelse med reglerne for den internationale handel, som USA har tiltrådt, og retrospektivt, at de sanktioner, som er vedtaget på grundlag af denne lovgivning, er ulovlige;

vi) kraftigt at opfordre USA til at overholde sine forpligtelser inden for WTO og vende tilbage til de etablerede multilaterale procedurer for tvistbilæggelse;

vii) at sikre, at der tildeles tilstrækkelige midler til et teknisk og finansielt bistandsprogram, som skal lette omstruktureringen inden for AVS-industrierne;

3. opfordrer kraftigt Kommissionen og Rådet til at tage fat på årtusind-runden med den faste hensigt at sikre anerkendelse af Unionens ret til at opfylde de forpligtelser, som det har indgået i forbindelse med fællesskabspræferencer og AVS-præferencer;

4. pålægger sine formænd at sende denne beslutning til AVS-EU-Rådet, Kommissionen, WTO's generaldirektør, den amerikanske kongres og den amerikanske regering.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).